Diana Morant assisteix a la reunió convocada per la Generalitat sobre el Pla Resisteix, que injectarà 2,7 milions d'euros als sectors productius de Gandia
29 gener 2021

## Diana Morant assisteix a la reunió convocada per la Generalitat sobre el Pla Resisteix, que injectarà 2,7 milions d'euros als sectors productius de Gandia29 gener 2021Última actualització: 14 juliol 2025

![](../gestion/img/68263820ecb714e59d1ba80ef5bbbd841fbf49a12076306e49a613f4ab56eba7.jpg)  
  

L'alcaldessa de Gandia, **Diana Morant**, ha assistit aquesta vesprada de manera telemàtica a la reunió convocada pel director general d'Administració Local, Toni Such, sobre el Pla Resisteix, un programa impulsat per la Generalitat Valenciana que inclou Ajudes Parèntesi de 160 milions d'euros als sectors productius afectats per la pandèmia. Aquestes ajudes es gestionaran a través dels ajuntaments.

  
En la trobada també han participat el president de la Federació Valenciana de Municipis i Províncies, Rubén Alfaro; el president de la Diputació Provincial de València, Toni Gaspar; així com alcaldes valencians. Such ha explicat la nova línia de finançament que s'obri per pal·liar les conseqüències econòmiques provocades per la COVID-19.  
  
L'alcaldessa de Gandia, precisament, va signar fa un parell de dies el decret mitjançant el qual l'Ajuntament de Gandia s'acull al Pla Resisteix, pel qual es distribuiran 2.697.373 euros entre els empresaris i autònoms de la ciutat.

  
El Pla Resisteix és un pla de xoc d'ajudes de 380 milions d'euros llançat per la Generalitat Valenciana per a salvar empreses i llocs de treball enfront de les conseqüències del virus. Dins d'aquest pla, hi ha previstes unes Ajudes Parèntesi.  
  
La Generalitat aportarà el 62,5%, les Diputacions, el 22,5%; i els ajuntaments, el 15%. L'Ajuntament de Gandia, amb la seua adhesió a aquest pla i amb una aportació de 400.000 euros, aconsegueix 2,7 milions d'euros per a empreses i autònoms. Per a Morant, "_aquests ajuts són un important baló d'oxigen per als sectors productius" i "una injecció econòmica sense precedents perquè resistisquen davant els efectes de la pitjor crisi sanitària de segle_".  
  
El programa Resisteix, d'aquesta manera, és la resposta econòmica que l'Administració Autonòmica posarà a disposició de les 23.000 empreses i 45.000 autònoms de la Comunitat Valenciana més afectats per les restriccions derivades de la situació sanitària.

  
Els beneficiats podran rebre una ajuda directa de 2.000 euros per autònom o microempresa (menys de 10 empleats), que s'incrementarà en 200 euros addicionals per cada empleat a càrrec seu.

[Twittear](https://twitter.com/share)